Flughaveno Salzburg

Flughaveno Salzburg estas la dua plej granda flughaveno de Aŭstrio. Ĝi situas ĉ. 4 km okcidente de la centro de urbo Salzburg. Ĝi ekfunkciis en 1926 kaj estis nomita laŭ la komponisto Wolfgang Amadeus Mozart.

La (sola) oficiala nomo estas en la angla lingvo kaj mallongigas la antaŭnomojn de Mozart: Salzburg Airport W. A. Mozart. Oficiala nomo germana ne ekzistas.

La flughaveno estas ligita al la centra stacidomo per ĉiudekminuta buso. Sub la kurejo pasas tunele la federacia vojo 1 (Innsbrucker Bundesstraße), kiu ligas ĝin al la urbocentro kaj al la aŭtovojo A1. Per ĝi atingeblas la nordo (kaj tra A10 la sudo) de Salcburgio kaj ankaŭ la sud-orienta parto de Bavario; la landlimo al Germanio estas nur 2 km for.

En 2006 la flughaveno havis 1,9 milionojn da pasaĝeroj; ilia nombro kreskis ja ĉ. 60 % en dek jaroj. La nombro de la foriroj kaj alvenoj en tiu tempo restis konstanta; en 2006 foriris aŭ alvenis 21.511 aviadiloj.

La flughavenon mastrumas la societo Salzburger Flughafen GmbH, kies societanoj estas la urbo Salzburg (25 %) kaj la provinco Salcburgio (75 %).

 Eksteraj ligiloj 

 Flughavena retejo

Salzburg